CELEX: 32022D0871
Language: el
Date: 2022-05-30 00:00:00
Title: Απόφαση (ΕΕ) 2022/871 του Ευρωπαϊκού Κοινοβουλίου και του Συμβουλίου της 30ής Μαΐου 2022 για την τροποποίηση της απόφασης 2003/17/ΕΚ του Συμβουλίου όσον αφορά την περίοδο εφαρμογής της και όσον αφορά την ισοδυναμία των καλλιεργητικών ελέγχων των σποροπαραγωγικών καλλιεργειών σιτηρών και των σποροπαραγωγικών καλλιεργειών ελαιούχων και κλωστικών φυτών που διενεργούνται στη Βολιβία και την ισοδυναμία των σπόρων προς σπορά σιτηρών και των σπόρων προς σπορά ελαιούχων και κλωστικών φυτών που παράγονται στη Βολιβία (Κείμενο που παρουσιάζει ενδιαφέρον για τον ΕΟΧ)

3.6.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 152/109
               
            
         ΑΠΟΦΑΣΗ (ΕΕ) 2022/871 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 30ής Μαΐου 2022
         για την τροποποίηση της απόφασης 2003/17/ΕΚ του Συμβουλίου όσον αφορά την περίοδο εφαρμογής της και όσον αφορά την ισοδυναμία των καλλιεργητικών ελέγχων των σποροπαραγωγικών καλλιεργειών σιτηρών και των σποροπαραγωγικών καλλιεργειών ελαιούχων και κλωστικών φυτών που διενεργούνται στη Βολιβία και την ισοδυναμία των σπόρων προς σπορά σιτηρών και των σπόρων προς σπορά ελαιούχων και κλωστικών φυτών που παράγονται στη Βολιβία
         (Κείμενο που παρουσιάζει ενδιαφέρον για τον ΕΟΧ)
         ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 2,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Αποφασίζοντας σύμφωνα με τη συνήθη νομοθετική διαδικασία (2),
         Εκτιμώντας τα ακόλουθα:
         
                     (1)
                  
                  
                     Η απόφαση 2003/17/ΕΚ του Συμβουλίου (3) προβλέπει ότι, υπό ορισμένες προϋποθέσεις, οι καλλιεργητικοί έλεγχοι που διενεργούνται σε ορισμένες σποροπαραγωγικές καλλιέργειες στις τρίτες χώρες που απαριθμούνται στο παράρτημα I της εν λόγω απόφασης πρέπει να θεωρούνται ισοδύναμοι με τους καλλιεργητικούς ελέγχους που διενεργούνται σύμφωνα με το δίκαιο της Ένωσης. Προβλέπει επίσης ότι, υπό ορισμένες προϋποθέσεις, οι σπόροι προς σπορά ορισμένων ειδών που παράγονται στις εν λόγω τρίτες χώρες πρέπει να θεωρούνται ισοδύναμοι με τους σπόρους που παράγονται σύμφωνα με το δίκαιο της Ένωσης.
                  
               
                     (2)
                  
                  
                     Στις εν λόγω τρίτες χώρες έχει χορηγηθεί ισοδυναμία με βάση το πολυμερές πλαίσιο για το διεθνές εμπόριο σπόρων προς σπορά, και συγκεκριμένα τα συστήματα του Οργανισμού Οικονομικής Συνεργασίας και Ανάπτυξης (ΟΟΣΑ) για την πιστοποίηση των ποικιλιών σπόρων προς σπορά που προορίζονται για το διεθνές εμπόριο και τις μεθόδους της Διεθνούς Ένωσης για τον Έλεγχο Σπόρων (ISTA) ή, κατά περίπτωση, σύμφωνα με τους κανόνες της Ένωσης Επίσημων Αναλυτών Σπόρων που είναι ισοδύναμοι με τους κανόνες της ISTA. Η Επιτροπή διενήργησε επίσης αξιολογήσεις της νομοθεσίας και ελέγχους σε ορισμένες από τις εν λόγω τρίτες χώρες, προκειμένου να εξακριβώσει κατά πόσον πληρούνται οι απαιτήσεις του δικαίου της Ένωσης, προτού χορηγήσει ισοδυναμία για πρώτη φορά. Με ετήσιες δοκιμές και υποβολή εκθέσεων στο πλαίσιο του ΟΟΣΑ, με περιοδικό επανέλεγχο των εργαστηρίων για διαπίστευση κατά ISTA, και με επίσημες επιθεωρήσεις στο πλαίσιο του δικαίου της Ένωσης, καταδεικνύεται ότι οι καλλιεργητικοί έλεγχοι που διενεργούνται στις εν λόγω τρίτες χώρες εξακολουθούν να παρέχουν τις ίδιες εγγυήσεις με τους καλλιεργητικούς ελέγχους που διενεργούνται από τα κράτη μέλη και ότι οι σπόροι προς σπορά που παράγονται και πιστοποιούνται στις εν λόγω τρίτες χώρες εξακολουθούν να παρέχουν τις ίδιες εγγυήσεις με τους σπόρους προς σπορά που παράγονται και πιστοποιούνται στα κράτη μέλη. Ως εκ τούτου, οι εν λόγω καλλιεργητικοί έλεγχοι και οι σπόροι προς σπορά θα πρέπει να εξακολουθήσουν να θεωρούνται ισοδύναμοι προς τους καλλιεργητικούς ελέγχους και σπόρους της Ένωσης.
                  
               
                     (3)
                  
                  
                     Το 2016 η Βολιβία υπέβαλε αίτημα στην Επιτροπή για τη χορήγηση ισοδυναμίας στο οικείο σύστημα καλλιεργητικών ελέγχων των σποροπαραγωγικών καλλιεργειών και στους σπόρους προς σπορά του Sorghum spp. (σόργο), του Zea mays (αραβόσιτος) και του Helianthus annuus (ηλίανθος) που παράγονται και πιστοποιούνται στη Βολιβία.
                  
               
                     (4)
                  
                  
                     Η Επιτροπή αξιολόγησε τη σχετική νομοθεσία της Βολιβίας, διενήργησε έλεγχο το 2018 σχετικά με το σύστημα επίσημων ελέγχων της παραγωγής σπόρων προς σπορά και της πιστοποίησης σπόρων σόργου, αραβόσιτου και ηλίανθου στη Βολιβία, και σχετικά με την ισοδυναμία τους με τις απαιτήσεις της Ένωσης, και δημοσίευσε τα πορίσματα του ελέγχου σε μορφή έκθεσης, με τίτλο «Τελική έκθεση ελέγχου που διενεργήθηκε στο Πολυεθνοτικό Κράτος της Βολιβίας από τις 14 Μαρτίου 2018 έως τις 22 Μαρτίου 2018 με σκοπό την αξιολόγηση του συστήματος επίσημων ελέγχων και πιστοποίησης των σπόρων προς σπορά και της ισοδυναμίας τους με τις απαιτήσεις της Ευρωπαϊκής Ένωσης».
                  
               
                     (5)
                  
                  
                     Από τον εν λόγω έλεγχο προέκυψε ότι στη Βολιβία υπάρχει καλά οργανωμένο σύστημα για την παραγωγή και την πιστοποίηση σπόρων προς σπορά. Η Επιτροπή εντόπισε ορισμένες ελλείψεις και διατύπωσε συστάσεις προς τη Βολιβία. Δεδομένου ότι εν λόγω ελλείψεις είχαν αποκατασταθεί έως τις 30 Νοεμβρίου 2018, η Βολιβία πληροί τους όρους που καθορίζονται στο παράρτημα II της απόφασης 2003/17/ΕΚ και τις αντίστοιχες απαιτήσεις που καθορίζονται στις οδηγίες 66/402/ΕΟΚ (4) και 2002/57/ΕΚ (5) του Συμβουλίου.
                  
               
                     (6)
                  
                  
                     Ως εκ τούτου, είναι σκόπιμο να χορηγηθεί ισοδυναμία όσον αφορά τους καλλιεργητικούς ελέγχους που διενεργούνται σε σποροπαραγωγικές καλλιέργειες σόργου, αραβόσιτου και ηλίανθου στη Βολιβία, καθώς και όσον αφορά τους σπόρους προς σπορά σόργου, αραβόσιτου και ηλίανθου που παράγονται στη Βολιβία και πιστοποιούνται επίσημα από τις αρχές της.
                  
               
                     (7)
                  
                  
                     Δεδομένου ότι η απόφαση 2003/17/ΕΚ θα λήξει στις 31 Δεκεμβρίου 2022, η περίοδος για την οποία αναγνωρίζεται η ισοδυναμία δυνάμει της εν λόγω απόφασης θα πρέπει να παραταθεί, προκειμένου να αποφευχθεί κάθε κίνδυνος διαταραχής των εισαγωγών σπόρων προς σπορά στην Ένωση. Λαμβανομένων υπόψη της επένδυσης και του χρόνου που απαιτείται για την παραγωγή σπόρων προς σπορά πιστοποιημένων σύμφωνα με το δίκαιο της Ένωσης, είναι σκόπιμο να παραταθεί η εν λόγω περίοδος κατά επτά έτη.
                  
               
                     (8)
                  
                  
                     Επομένως, η απόφαση 2003/17/ΕΚ θα πρέπει να τροποποιηθεί αναλόγως,
                  
               ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τροποποιήσεις της απόφασης 2003/17/ΕΚ
            Η απόφαση 2003/17/ΕΚ τροποποιείται ως εξής:
            
                        1)
                     
                     
                        Στο άρθρο 6, η ημερομηνία «31 Δεκεμβρίου 2022» αντικαθίσταται από την ημερομηνία «31 Δεκεμβρίου 2029».
                     
                  
                        2)
                     
                     
                        Στο παράρτημα I, ο πίνακας τροποποιείται ως εξής:
                        
                                    α)
                                 
                                 
                                    παρεμβάλλεται η ακόλουθη σειρά μεταξύ των σειρών «AU» και «BR»:
                                    
                                                «BO
                                             
                                             
                                                
                                                            Ministry of Rural Development and Land
                                                         
                                                      
                                                            Bolivia
                                                         
                                                      
                                                            Av. Camacho entre calles Loaya y Bueno N°1471, LA PAZ
                                                         
                                                      
                                             
                                                66/402/ΕΟΚ – μόνο όσον αφορά τα είδη Zea mays και Sorghum spp.,
                                                2002/57/ΕΚ – μόνο όσον αφορά το είδος Helianthus annuus»,
                                             
                                          
                              
                                    β)
                                 
                                 
                                    στην υποσημείωση(1), οι ακόλουθες ενδείξεις παρεμβάλλονται μεταξύ των ενδείξεων «AU — Αυστραλία» και «BR — Βραζιλία»:
                                    
                                                 
                                             
                                             
                                                «BO — Βολιβία,».
                                             
                                          
                              
                  
         
            Άρθρο 2
            Έναρξη ισχύος
            Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Άρθρο 3
            Αποδέκτες
            Η παρούσα απόφαση απευθύνεται στα κράτη μέλη.
         
         
            Βρυξέλλες, 30 Μαΐου 2022.
            
               
                  Για το Ευρωπαϊκό Κοινοβούλιο
               
               
                  H Πρόεδρος
               
               R. METSOLA
            
            
               
                  Για το Συμβούλιο
               
               
                  Ο Πρόεδρος
               
               B. LE MAIRE
            
         
         
            (1)  Γνώμη της 23ης Μαρτίου 2022 (δεν έχει ακόμη δημοσιευθεί στην Επίσημη Εφημερίδα).
         
            (2)  Θέση του Ευρωπαϊκού Κοινοβουλίου της 5ης Απριλίου 2022 (δεν έχει ακόμη δημοσιευτεί στην Επίσημη Εφημερίδα) και απόφαση του Συμβουλίου της 16ης Μαΐου 2022.
         
            (3)  Απόφαση 2003/17/ΕΚ του Συμβουλίου, της 16ης Δεκεμβρίου 2002, για την ισοδυναμία των καλλιεργητικών ελέγχων των σποροπαραγωγικών καλλιεργειών που διενεργούνται σε τρίτες χώρες και την ισοδυναμία των σπόρων προς σπορά που παράγονται σε τρίτες χώρες (ΕΕ L 8 της 14.1.2003, σ. 10).
         
            (4)  Οδηγία 66/402/ΕΟΚ του Συμβουλίου, της 14ης Ιουνίου 1966, περί εμπορίας σπόρων προς σπορά (ΕΕ P 125 της 11.7.1966, σ. 2309).
         
            (5)  Οδηγία 2002/57/ΕΚ του Συμβουλίου, της 13ης Ιουνίου 2002, περί εμπορίας των σπόρων προς σπορά των ελαιούχων και κλωστικών φυτών (ΕΕ L 193 της 20.7.2002, σ. 74).